El Pare Noel portarà els regals a casa dels xiquets i xiquetes paterneres
17/12/2016

# El Pare Noel portarà els regals a casa dels xiquets i xiquetes paterneres

[![Imatge del regidor Carles Martí](/images/noticias/2016/12/Carles-marti-nadal.jpg)](/images/noticias/2016/12/Carles-marti-nadal.jpg)

17.12.2016

La regidoria que dirigix Carles Martí ha editat, també, el “Catàleg de Nadal”, on els comerços de proximitat anuncien els seus productes estrella per a que els xiquets i xiquetes puguen triar els regals que demanaran al Pare Noel i Reis Mags

El Pare Noel visitarà la casa dels xiquets i xiquetes de Paterna que hagen resultat agraciats en el sorteig que realitzarà el comerç local entre aquelles persones que hagen demanat els regals al Pare Noel a les seues botigues. Una iniciativa duta a terme des de la regidoria de Comerç de l'ajuntament de Paterna per tal de dinamitzar el Nadal i promocionar el comerç local entre els potencials usuaris: "Volem mostrar la cara més amable del comerç paterner i per a això tenim un aliat de luxe com és el Pare Noel. Esta activitat entra dins la campanya "Nadal a Paterna" que pretén portar il•lusió als més menuts. Una il•lusió lligada al nostre comerç per tal de construir ponts entre les botigues i els futurs potencials usuaris" ha manifestat Carles Martí.

A més, els xiquets i xiquetes paterneres podran triar els seus regals al "Catàleg de Nadal, una guia inspiradora per a comprar i viure el Nadal a Paterna". El catàleg està dividit en diferents categories per a facilitar la recerca de regals amb diferents seccions com ara, llar, mascotes, joguets, etc. A més, també s'inclou la programació d'activitats nadalenques que durant les setmanes vinents ompliran els carrers de Paterna d'entreteniment per a grans i menuts.

"Este Nadal, a més a més, acomiadarem el 2016 totes i tots junts a la festa Cap d'Any que celebrarem a la plaça Enginyer Castells", ha manifestat Carles Martí.

Per altra banda, tots aquells que demanen els seus regals als Reis Mags, també tindran oportunitat de rebre'ls en mà de Gaspar, Melcior i Baltasar a la porta de l'ajuntament si han resultat guanyadors del sorteig especial de reis que es farà amb totes aquelles persones que hagen encomanat els regals de Reis al comerç local.